CELEX: 62008TN0167
Language: et
Date: 2008-05-09 00:00:00
Title: Kohtuasi T-167/08: 9. mail 2008 esitatud hagi — Microsoft versus komisjon

5.7.2008   
            
            
               ET
            
            
               Euroopa Liidu Teataja
            
            
               C 171/41
            
         9. mail 2008 esitatud hagi — Microsoft versus komisjon
   (Kohtuasi T-167/08)
   (2008/C 171/80)
   Kohtumenetluse keel: inglise
   Pooled
   
      Hageja: Microsoft Corp. (esindajad: advokaat J.-F. Bellis, QC I. Forrester)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 27. veebruari 2008. aasta otsus C(2008) 764 lõplik, millega fikseeriti Microsoftile otsuse C(2005) 4420 lõplik alusel määratud päevades arvutatava karistusmakse lõplik summa;
            
         
               —
            
            
               teise võimalusena vähendada karistusmakset või see tühistada;
            
         
               —
            
            
               mõista kohtukulud välja kostjalt.
            
         Väited ja peamised argumendid
   10. novembri 2005. aasta otsusega, mis võeti vastu määruse 1/2003 (1) artikli 24 lõike 1 alusel, määras komisjon hagejale karistusmakse, kuna see ei täitnud kohustust teha huvitatud ettevõtjatele mõistlikel ja mittediskrimineerivatel tingimustel kättesaadavaks koostalitusvõime-alaseid tehnilisi dokumente vastavalt komisjoni 24. märtsi 2004. aasta otsuse 2007/53/EÜ (2) artikli 5 punktile a. Vaidlustatud otsuses fikseeriti lõplik karistusmakse ajavahemiku eest 21. juuni 2006 kuni 21. oktoober 2007 (k.a.) summas 899 miljonit eurot. Hageja nõuab vaidlustatud otsuse tühistamist järgmistel alustel:
   
               1.
            
            
               Komisjon tegi vea, määrates Microsoftile karistusmakse, et sundida teda „mõistlikku” hind võtma, kuna ta ei selgitanud esmalt seda, milline hind on komisjoni arvates „mõistlik”, mistõttu ei saanud Microsoft teada, mida ta peab karistusmakse vältimiseks tegema.
            
         
               2.
            
            
               Komisjon tegi ilmse hindamisvea ja rikkus EÜ artiklit 253, järeldades, et Microsofti poolt avaldatud hinnad olid ebamõistlikud ja vastuolus 2004. aasta otsusega, jättes tähelepanuta selle, et (i) need avaldatud hinnad olid just kehtestatud selleks, et hõlbustada Microsofti ja potentsiaalsete litsentsiaatide vahelisi läbirääkimisi, (ii) Microsoft oli komisjoniga konsulteerides loonud süsteemi, mille alusel järelevaleisik vaataks Microsofti väljapakutud hinnad üle, kui mõni potentsiaalne litsentsiaat kokkuleppele ei jõua, ja see süsteem oli peaaegu identne komisjoni loodud süsteemiga asjas NDC Health/IMS Health: ajutised meetmed („IMSHealth”) (3). Samuti tegi komisjon ilmse hindamisvea seetõttu, et ta (i) ei pidanud piisavalt kaalukaks asjaolu, et Microsofti avaldatud hinnad olid madalamad kui sõltumatu eksperdi poolt mõistlikuks peetud hinnad, (ii) ei pidanud piisavalt kaalukaks asjaolu, et ühelgi potentsiaalsel litsentsiaadil ei olnud kokkulepe Microsoftiga ebaõnnestunud, ja (iii) ei arvestanud asjaoluga, et „patente mittesisaldava” litsentsi litsentsiaadid said samuti õiguse Microsofti patente kasutada.
            
         
               3.
            
            
               Komisjon tegi ilmse hindamisvea, paludes Microsoftil tõendada, et tema ärisaladused olid kõrgendatud patentsuse kriteeriumite alusel käsitletavad uuenduslikena, et nende ärisaladuste litsentsimisel võetavad litsentsitasud oleksid õigustatud. Komisjon rikkus ka EÜ artiklit 253, kuna ta ei võtnud arvesse mitmeid Microsofti argumente, mille viimane esitas komisjoni vaatekohti kritiseerivate tööstusomandi kaitse ala ekspertide aruannete põhjal.
            
         
               4.
            
            
               Komisjon rikkus EÜ artiklit 233, sest ta ei võtnud vajalikke meetmeid vastavuse tagamiseks kohtuasjaga T-201/04 (4), kuna järelvalveametniku koostatud komisjoni hinnanguaruanded põhinesid dokumentidel, mis olid saadud sellise uurimispädevuse teostamisel, mille Esimese Astme Kohus tunnistas õigusvastaseks.
            
         
               5.
            
            
               Komisjon rikkus Microsofti õigust olla ära kuulatud, kuna pärast perioodi möödumist, mille eest karistusmakse määrati, ei andnud ta Microsoftile võimalust oma arvamust avaldada, takistades nii Microsoftil kommenteerida asja kõiki olulisi aspekte.
            
         
               6.
            
            
               Karistusmakse summa on liiga suur ja ebaproportsionaalne. Muu hulgas ei ole komisjon nõuetekohaselt arvesse võtnud asjaolu, et vaidlustatud otsuses on ainult järeldatud, et Microsofti ühe konkreetse litsentsiga („patente mittesisaldava” litsentsi) kehtestatud litsentsitasud olid ebamõistlikud, ja et seetõttu ei puuduta otsus (i) litsentsimisel võetavaid litsentsitasusid Microsofti kõigi intellektuaalomandiõiguste eest, mida hõlmab koostalitusvõime-alane teave, mida Microsoft on 2004. aasta otsuse artikli 5 alusel kohustatud avaldama, või (ii) koostalitusvõime-alase teabe ammendavust ja täpsust.
            
         
      (1)  Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EMPs kohaldatav tekst), EÜT 2003 L 1, lk 1 (ELT eriväljaanne 08/02, lk 205).
   
      (2)  Komisjoni 24. mai 2004. aasta otsus, EÜ asutamislepingu artikli 82 ja Euroopa Majanduspiirkonna lepingu artikli 54 alusel Microsoft Corporationi vastu algatatud menetluse kohta (juhtum nr COMP/C-3/37.792 — Microsoft) (teatavaks tehtud numbri K(2004) 900 all), ELT 2007 L 32, lk 23.
   
      (3)  Komisjoni 3. juuli 2001. aasta otsus 2002/165/EÜ EÜ asutamislepingu artikli 82 alusel algatatud menetluses (Juhtum COMP D3/38.044 — NDC Health/IMS Health: ajutised meetmed) (teatavaks tehtud numbri K(2001) 1695 all), EÜT 2002 L 59, 18).
   
      (4)  Kohtuotsus T-201/04: komisjon vs. Microsofti, kohtulahendite kogumikus veel avaldamata.